……(sz.) napirend

E L Ő T E R J E S Z T É S
a Képviselő-testület 2020. október 29-i rendes ülésére

Tárgy:	Döntés a „Margit-negyed kulturális és közösségi városrész” koncepciójának kidolgozásáról és a kapcsolódó munkafolyamatok első szakaszának elindításáról  

Készítette:    ………………………..
         Berg Dániel 
          alpolgármester

Egyeztetve:   ……………………………..
  dr. Varga Előd Bendegúz 
alpolgármester

Látta:		……………………….
  dr. Szalai Tibor 
      jegyző

              ………………………….
                  dr. Silye Tamás
                   jegyzői igazgató

A napirend zárt ülésen történő tárgyalást nem igényel

Tisztelt Képviselő-testület!
A II. kerületi városvezetés számára kiemelten fontos a Margit körút és környékének (továbbiakban: Margit-negyed) újjáélesztése (revitalizációja): a városrész megtöltése a közösséget szolgáló, társadalmi célú civil kezdeményezésekkel, kulturális élettel, illetve innovatív kis – és középvállalkozásokkal, startupokkal, ezáltal pedig hosszútávon egy nívós szolgáltatói és vendéglátóipari réteg bevonzása az érintett városrészekbe. (melléklet – térkép)
A Margit-negyed projekt egy komplex és sokrétű, multidiszciplináris szakmai feladat, különösen mivel ebben az esetben egy kulturális és civil “inkubátorterület” kialakítása a cél. Ezt a feladatot kívánjuk megalapozni a Margit-negyed projekt elindításával. 
A projekt hosszú távú célja, hogy újra-definiálja a Margit körutat és környékét potenciálisan használók körét, valamint az ennek megfelelő kereskedelmi és szolgáltatási profilt, ezzel segítve a környék felzárkózását az aktívabban funkcionáló szomszédos kerületrészekhez, azaz hogy megtöltsük élettel ‘Buda kapuját’.
Sok jó gyakorlat létezik nemzetközi szinten, amelyből érdemes ihletett meríteni, például olyan európai nagyvárosokban, mint Berlin, Amszterdam, és Prága. Hazánkban is található pár hasonló kezdeményezés, mint a XI. kerületi Bartók-negyed, vagy a pécsi Zsolnay Kulturális Negyed. Viszont fontos hangsúlyozni, hogy Magyarországon a Margit-negyed projekt volumenét és hatását tekintve egyedülálló. Így nincs olyan minta, amit átvéve biztosított lenne a siker, új tudás bevonására van szükség a megvalósításhoz.
Egy ilyen rendhagyó folyamat hosszú távú stratégiát igényel, amelynek kidolgozásába érdemes és ajánlott bevonni külső szakértőket: többek között urbanistákat, építészeket, kulturális és művészeti szakértőket, és nem utolsósorban a helyi kreatív szakma, kerületi vállalkozások képviselőit.
Jelen javaslatunk egy 9 hónapos első munkaszakasz kezdetét jelenti, amely összekapcsolja a közcélú tevékenységet, a leromlott ingatlanok funkcióval való feltöltését, és a kommunikációt a helyi lakók, Budapest és a tágabb közönség felé is.
A Margit-negyed projekt első munkaszakasza a Margit körút és környékének újjáélesztésének első lépése. Ebben az időben tervezzük elindítani a széleskörű tájékoztatást és a lakosság bevonását a Margit körút megújításával kapcsolatban. Ezzel párhuzamosan elindul a főút és környékének évek óta üres, leromlott állapotú, önkormányzati tulajdonban lévő helyiségeinek átmeneti kulturális és közösségi hasznosítása pályázati úton. Illetve a munkafolyamat másik eredménye egy átfogó tanulmány a terület revitalizációs lehetőségeiről, ami feldolgozza az első munkaszakasz gyakorlati tapasztalatait, és kiindulási alapként szolgál majd a további munkához.
A területen található ingatlanok nyilvános, mindenki számára nyitott meghirdetés útján kerülnének hasznosításra: ezáltal műhelyek, közösségi terek, galériák, civil irodák alakulnak ki, előre lefektetett tematika mentén. Így az Önkormányzatot és a kerület lakóit nem terheli tovább a használatba vont ingatlanjainak fenntartási költségei, miközben értéket teremt a projekt kulturális és kommunikációs lehetőségeivel. 

A meghirdetett helyiségekre érkezett bérbevételi kérelmekről, a bérleti díj mértékéről a Margit-negyed Döntés-előkészítő és Tanácsadó Testület (MNDTT) javaslatára a Gazdasági és Tulajdonosi Bizottság dönt. A testület mandátumát, összetételét a Képviselő-testület külön napirendben tárgyalja.
A javaslat másik fele a fent említett tanulmány elkészítése, ami öt egységben dolgozza fel a Margit körút sikeres megújulásának lehetőségét, vízióként egy olyan területet elképzelve, ahol egyensúlyban, szimbiózisban élnek a kulturális és közösségi funkciók a minőségi kereskedelmi és szolgáltató funkciókkal.
Bízunk benne, hogy az első munkaszakasz által egy olyan, a városrészre szabott folyamat indul be, amely egy hosszútávon fenntartható, önálló és organikusan fejlődő kulturális, civil és vállalkozói közösséget eredményez a Margit-negyed keretein belül. 

Határozati javaslatok

1./
A Képviselő-testület kifejezi elköteleződését a Margit körút és környéke hosszú távú megújítása, illetve egy bel-budai kulturális, közösségi és innovációs terület („Margit-negyed”) létrehozatala mellett. 

Felelős: Polgármester
Határidő: azonnal

(A határozat elfogadásához egyszerű többségű szavazati arány szükséges.)

2./ 
A Képviselő-testület úgy dönt, hogy a leendő Margit-negyedet az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelet 4. számú mellékletében meghatározott utcák által kijelölt terület fogja képezni.
Felelős: Polgármester
Határidő: 2020. október 31.

(A határozat elfogadásához egyszerű többségű szavazati arány szükséges.)

3./ 
A Képviselő-testület felkéri a kommunikációért és közösségi kapcsolatokért felelős igazgatót, hogy tegyen közzé nyilvános felhívást az önkormányzat kommunikációs felületein, amely alapján az Önkormányzat kiválaszt szakmailag kompetens együttműködő partnereket, partnerszervezeteket a Margit-negyed projekthez, egyben dolgozza ki a kiválasztás feltételrendszerét.

Felelős: Polgármester
Határidő: 2021. január 31.

(A határozat elfogadásához egyszerű többségű szavazati arány szükséges)

Budapest, 2020. október 22.

								 Berg Dániel	
        							alpolgármester